Столін, які хоць і знаходзіцца ў глыбіні Палесся, назваць глыбінкай язык не паварочваецца. Забрукаваныя вуліцы, яркія, акуратна пафарбаваныя будынкі, чысціня – тое, што адразу адзначае вока. А яшчэ ўсе грамадска значныя збудаванні ў цэнтры горада адаптаваныя для магчымасці наведвання іх людзьмі з інваліднасцю: уваходы абсталяваны пандусамі, на прыступках, парэнчах і дзвярах – ярка-жоўтыя пазнакі для людзей са слабым зрокам. Усё гэта дапаможа ў прадугледжаным праектам стварэнні даведніка па даступнасці горада для людзей з інваліднасцю, і ўжо нават адбыўся першы этап маніторынгу гарадскіх аб’ектаў.